সকালের অফিসের তাড়া। ঘুম থেকে উঠতে দেরি। কোনওমতে একটা উবের ডেকে উঠে পড়েছেন। তার পরে গন্তব্য আসতেই লাফিয়ে নেমেও গেলেন। কিন্তু নেমে তো পড়েছেন, অফিসের জরুরি ফাইলটাই যে ফেলে এসেছেন ট্যাক্সিতে! শুধু কি ফাইল? পাসপোর্ট, লাইসেন্সের মতো জরুরি জিনিস ছাড়াও নিত্যিদিনের ছাতা-ব্যাগ... লিস্টি নেহাত ছোট নয়। কেমন করে ফেরত পাবেন? উবের ক্যাব কর্তৃপক্ষ জানাচ্ছেন, সহজ পদ্ধতি।  
প্রকাশিত হয়েছে ‘দ্য উবের লস্ট অ্যান্ড ফাউন্ড ইনডেক্স’-এ দ্বিতীয় সংস্করণ। এই ইনডেক্স বেশ মজার। সারা পৃথিবীর যত দেশে উবের ক্যাব চলে, সেই সমস্ত দেশের মানুষরা উবেরে উঠে কী কী ফেলে এসেছেন, কোন সময়ে লোকে জিনিস বেশি ফেলে আসে ক্যাবে, সপ্তাহের কোনদিন সেটা বাড়ে— একেবারে খুঁটিনাটি হিসেব রয়েছে তাতে। সেই তালিকা অনুযায়ী দেখা যাচ্ছে, ভারত, অস্ট্রেলিয়া ও ফিলিপিন্সের মানুষরাই সব চেয়ে ভুলো। আর ভারতের তালিকায় কলকাতা ৫-এ। তালিকার শীর্ষে বেঙ্গালুরু।
ভারতের বাসিন্দারা কোন কোন জিনিস সব থেকে বেশি ফেলে আসে উবেরে? রইল তালিকা—
১। ফোন
২। ব্যাগ
৩। ওয়ালেট
৪। চাবি
৫। জামাকাপড়
৬। আইডি/লাইসেন্স/পাসপোর্ট
৭। চশমা/রোদচশমা
৮। বোতল
৯। ছাতা
১০। গয়না
এগুলো ছাড়াও তালিকায় রয়েছে বিচিত্র সব নাম। ভাবলে হাঁ হয়ে যাবেন, লোকে ক্রিকেট ব্যাটিং প্যাড, শিশুদের ট্রাই-সাইকেল, মশারি, ২ পাউন্ডের বার্থডে কেক মায় নতুন কেনা এলসিডি টিভিও উবেরেই ফেলে রেখে নেমে পড়ে!
পরিসংখ্যান বলছে, ভোর ৫টা থেকে ৬টা ও দুপুর ১টা থেকে ৪টে— এই সময়েই সবথেকে বেশি জিনিস হারায় কলকাতার বাসিন্দারা। বারের হিসেবে শীর্ষে শনিবার। তার পরে রবিবার। ছুটির আনন্দেই কি মানুষ সবচেয়ে বেশি ভুলো হয়ে পড়ে? 
যাই হোক, জেনে নিন উবেরে ফেলে আসা আলপিন থেকে এলিফ্যান্ট কেমন করে ফেরত পাবেন। 
মেনু থেকে ‘হেল্প’-এ যান। তার পরে ‘রিপোর্ট অ্যান ইস্যু’। এর পর ‘ইওর ট্রিপস’-এ গিয়ে সেই ট্রিপটি চিহ্নিত করুন, যে ট্রিপে আপনি কিছু হারিয়েছেন। এবার ‘রিপোর্ট অ্যান ইস্যু উইথ দিজ ট্রিপ’। সেখান থেকে ‘আই লস্ট অ্যান আইটেম’ এবং ‘কনট্যাক্ট মাই ড্রাইভার অ্যাবাউট এ লস্ট আইটেম’। এবার স্ক্রল করুন ও নীচে গিয়ে আপনার ফোন নম্বর দিন। যদি ফোনটাই ফেলে এসে থাকেন, বন্ধু বা ঘনিষ্ঠ কারও ফোন নম্বর দিন। 

এই বিষয়ে অন্যান্য খবর

কলকাতার এই উবের চালককে চিনুন! গাড়ি চালানোর পাশাপাশি মন জেতেন অন্য মঞ্চেও


এর পরেই আপনার নম্বরে চালকের ফোন আসবে। তাঁর সঙ্গে কথা বলে জেনে নিন তিনি জিনিসটি পেয়েছেন কি না। তিনি পেয়ে থাকলে, জেনে নিন কী ভাবে সেটা সংগ্রহ করবেন। আর যদি চালক ফোন না ধরেন? তাহলে ‘ইন-অ্যাপ সাপোর্ট’-এ হারানোর কথা জানিয়ে রাখুন। উবের কর্তৃপক্ষ আপনাকে সাহায্য করবে।